  Виталий Пронин Россиысь наркополицейскойёс, югдурез утисьёс арлы быдэ ог 3 тонна шузимытӥсь суретъёсты йыртэмасьёс киысь талало. Наркотикъёсты вӧлмытӥсь ог 100 сюрс мурт пытсэт сьӧры шеде, 7 но ӝыны сюрс адями улонысь куспетӥ кошке эсэпсэ валатэк бышкиськеменыз (передозировка) сэрен. Удмуртия палэнэ уг кыльы. Дор палъёсамы ӧжыт ӧвӧл шузимытӥсь суретъёслэн вотэсазы шедемъёс, мурт синкыли вылын узырмыны турттӥсьёс. Тани куд-ог лыдпусъёс: туэ 9 толэзь ӵоже наркотикъёсын герӟаськем 1 сюрс 672 йыруж лэсьтэмын ни, йыртэмасьёс киысь 237 килограмм шузимытӥсь суретъёс таламын, кылем арын та вакытэн ӵошатыса, со 17 процентлы ятыргес. Юалляськонъёс возьмато: ог дас ар талэсь азьло гинэ тросэз адямиос малпало вал: наркотикъёс - нимаз адямиослэн сюлмаськонзы, соослэн вотэсазы уз шеде асьсэос но, матысь адямиоссы но. Туннэ Россиын ог 66 процентэз улӥсьёс шузимытӥсь суретъёсты пырто дуннеысь тужгес кышкыт макеос пӧлы. Лыдъяло: наркотикъёс лекгес терроризмлэсь но. Зэмен но, наркобаронъёс интыязы уг лёгасько: кырсь ужзэс бергатонъя выль но выль сюресъёс-амалъёс шедьто. Наркотикъёс но марлэсь гинэ лэсьтыны уг дышо ни - арлы быдэ сямен тодмо луо выльёсыз усыкмытӥсь суретъёс.Ӧжытак буйгатэ мукетыз: Россия али тыро-пыдо басьтӥськиз та кылен нюръяськон борды. Президент Дмитрий Медведев косэмъя 2020-тӥ арозь быдэстоно ужпумъёс нимысьтыз чакламын. Наркобаронъёслэн кескичсы шоры бакомыса уг учко наркополицейскойёс но. Мар соос туннэ быгато - та нуналъёсы журналистъёс ас синъёсынызы адӟизы. Наркотикъёсты но шузимытӥсь суретъёсты вӧлмытонъя кун управленилэн Удмурт ёзаз тыршисьёс нимысьтыз семинар радъязы, ужзы сярысь мадизы, быгатонлыкъёссэс возьматӥзы.- Наркотикъёсын герӟаськем йыружъёс йылӥзы,  - вераз кун управленилэн кивалтӥсезлэн воштӥсез Андрей Олюнин, - оло, соин но, наркополицейскойёс чырмытгес луизы, тросгес йыртэмасьёсты шараяны кутскизы. * * *ӝӧк выл тырмытэмын пӧртэм суретъёсын. Вань порошокенэз но, пластик ӟенеликъёсы тыремъёсыз но. Зын нырез чатыртэ. Госнаркоконтрольысь эксперт Ольга Широбокова валэктэ:- Ваньмыз таламын наркотикъёсты вӧлмытӥсьёс киысь. Шузимытӥсь суретъёс та.Ольга Анатольевна кутэ 1 килограмм пала «пызез»:- Таиз героин. Пунымы сое алигес шедьтӥз. Сурет быдэс Ижез усыкмытыны тырмысал. Адӟиське: дасямын со кытын ке лушкем квартираын-сэрегын, кунгож сьӧрысь вуттэм героинэз мелэн, пызен но мукет суретъёсын тросгес карыса. Нош наркоманъёс сое вирсэразы лэзё!Солэсь но юзыр-кезьыр карисез: синтетикалэсь наркотикъёс. Соосты дасянэ мар гинэ уг мыны - растворительёс, уксус эссенция но мукет та выллем суретъёс.- Син шорады пуктэ, мар луэ сэръёсын, - лулӟе наркоконтрольысь эксперт. - Ог куинь толэзь куспын соос сутско-быро. Озьы адями улонэныз вакчи дыр куспын люкиськыны быгатэ.Кыскон суретъёс пӧлысь бадӟым люкетэз наркотикъёсын лыдъямын ни. Ольга Анатольевна оскемзэ вера, матысь дыре одӥг сыӵе суретэз но эркын вузаны уз луы - та понна йыртэмасьёсты кыл кутон улэ кыскыны луоз. Соос нокинэ уг жаляло ук! Нылпиосты гинэ но. Юалляськонъёс возьмато: кӧня ке ар талэсь азьло  шузимытӥсь суретъёсты нырысьсэ 15-16 аресъемъёс шӧмто ке вал, али таӵеос вань ни 10-11 аресъемъёс пӧлын но. Нош кыскон суретъёс еж мугоръёслы туж кышкыт луо: нуны ваён ёзвиос лябӟо, ым пушкы, шокан ёзвиосы лек пыктосъёс кылдыны быгато но мукет.- Жаляса верано, троссэ наркотикъёсты огшоры синмын тодманы уг луы, - пусъе эксперт. - Соин ик суретэз эскерыны кулэ специалист. Та понна куддыр кык-куинь нунал кошке. * * *Наркополицейскойёслэн матысь юрттӥсьёссы - пуныос. Вань соос Госнаркоконтрольлэн Удмурт ёзаз но. Овчаркаос одӥг пол гинэ ӧз юрттылэ ни шузимытӥсь суретъёсты утчанын. Кызьы ньыль пыдо эшъёс ужало? Тае ми, журналистъёс, ас синмынымы адӟим. Тренажёр зал тырмытэмым ёзвиосты кыдатон пӧртэм арбериосын. Отчы лэзё чилясь гоно пуныез. Кинолог куре: утча! Овчарка пельёссэ чорк возе, шумприч зынъяське. Секундъёс орчо - одӥг, кык, куинь... Минут но йылпумъяськиз меда? Ватос сюриз!- Тросэз юало: тӥляд пуныосты наркоманъёс шат? Малы соос сокем вожомыса утчало суретъёсты? - вераз управлениысь информацияя но связья ёзэн кивалтӥсь Григорий Гусаров. - Та шонертэм малпан. Наркотикъёсты утчан - пуныослэн яратоно шудонзы. Соос озьы дышетэмын. Ньыль пыдоос туж умой тодо: шудонын вормисе потӥзы ке, кузёзы одно вешалоз, ческыт сиён сётоз.Бен, пуныосты уже куто туж кулэ дыръя гинэ, шуом, наркотикъёсты утчано ке сад-бакчаысь но мукет кыр интыосысь. Пичигес гинэ квартираосын оперативникъёс но «пелё-ныро» луо. Шузимытӥсь суретъёсты утчаны соос ас шӧдонъёссыя, нимысьтыз тодметъёсъя юромо дышетско.Наркотикъёсты вӧлмытӥсьёс ноку но уг шумпото наркополицейскойёслы, асьсэ ватосъёссы сярысь соослы шара уг верало - таиз валамон. Буйгатэ соиз: соос вожомыса уг пумитъясько, уг урдско оперативникъёс вылэ. Тодо, вылды: пегӟыны уз быгатэ. Угось йыртэмасьёсты ӝегатонъёслы наркополицейскойёс котьку но тыро-пыдо дасясько.- Милям вань пӧртэм пумо ож тӥрлыкмы, шуом, автоматъёс, пулемётъёс, снайпер винтовка... - пусъе Григорий Гусаров. - Ярано, соосты уже огпол но кутоно ӧм луэ на. Ӧсъёсты син куспын усьтыны быгатӥськом - та понна но нимысьтыз кивалтосъёсмы вань.Журналистъёслы луонлык сётӥзы: кин, пе, ас вылаз мерталоз оперативникъёслэсь бронежилетъёссэс, каскаоссэс? Соосты дӥсяны кема ӧвӧл, малпасько, но секталазэс ваньмызлэн ӝуткамез потоз меда? Ог 15 килограммозь кыско. Эшшо щитъёс 3 килограмм пала луо на. Нош оперативникъёс та секталаен бызьылоно ук!Тӥни малы спецназъёс нуналлы быдэ спортзалэ ёзвиоссэс кыдатыны ветло. Госнаркоконтрольын талы вань луонлыкъёс кылдытэмын. Пӧртэм ӵошатсконъёсын басьтэм кубокъёсынызы быдэс сэрег - аспӧртэм музей - кылдытэмын ни. * * *Улон возьматэ: берло дыре калык шӧдскымон сакгес луиз. Наркотикъёсты вӧлмытӥсьёс сярысь тодыкузы, тросэз жингырто наркополицейскойёслы яке полицие.Госнаркоконтрольысь профилактикая ёзэн кивалтӥсь Татьяна Романова верамъя, ӟеч сямлы пыӵаз ни «Иворты, кытын вуз каро кулонэн?» ужрадъёс ортчытъян. Ноябрьлэн нырысетӥ нуналъёсаз со нош ик ялэмын луоз. Соку адямиос уката мыло-кыдо вазисько югдурез утисьёслы, госнаркоконтроле - наркотикъёсын герӟаськем вань иворъёсты вутто соослы. Но оскон телефонъя жингыртыны луэ али но. Тани со: (3412)44-77-33.Ужрадэз йылпумъяса, госнаркоконтрольын алӥзы на: кытын но отын оскыто, наркотикъёсын кушласьконлэсь ӝог но капчиен мозмытозы шуыса. Таӵеослы оскыны уг яра.- Луыны быгатоз озьы: «эмъясьёс» адямиез одӥг наркотиклэсь мозмыто но мукетызлы дышето, - пусйиз Татьяна Романова. - Ижын вал сыӵе учыр: нимаз ужась наркологияя кабинетэ вазиськисьёсты героин вылысь метадон вылэ «пуктылӥзы». Таӵе «йӧнатӥсьёс» кыл кутон улэ кыскемын.Бен, республикаямы пайдаё ужало ни наркоманъёслы реабилитацияя центръёс, кылсярысь, соос пӧлын «Новый свет». Отын йӧнатӥськемъёс кӧня ке аръёс ӵоже ни таза улонэн эшъясько. Но тросэз специалистъёс татчыозь уг оско на, соос пыраклы йӧнатӥськизы шуыса. Озьы ке, асьсэды вормон понна соослы азьланьын но трос чидан, кужым кулэ. Таин ӵошатыса, наркотикъёсты шӧмъянлэсь возиськон - трослы каньылгес.Элина Кумачёва. Теги: Наркотикъёсыннюръяськон  